Strejken hos DSB betyder, at halvdelen af alle togafgange er aflyst - også i Nordjylland. Men man kan faktisk ikke regne med ret meget.

Tjek DSB's hjemmeside - også lige inden afrejse, hvis du vil være sikker på, at der er et tog at køre med. Der vil nemlig køre halvt så mange tog som normalt. - Hvis der normalt kører et tog én gang i timen, så vil det køre én gang hver anden time, siger informationschef hos DSB Tony Bispeskov til TV2/Nord. Men da det er værkstedsarbejdere, der strejker, så kan man ikke regne med ret meget. For hvis et tog går i stykker, så er der ingen til at reparere det. - Vi kan ikke sige, hvilke togtyper, der kommer til at køre hvor. Det er meget usikkert, siger Tony Bispeskov til TV2/Nord. Indtil videre er det dog planen, at det er MR-togsæt, der skal køre i Nordjylland. - Vi nærmer os juleperioden, og vi er klar over, at det her vil være en klar serviceforringelse for vores kunder. Det er begrænset, hvad vi kan gøre, men vi gør, hvad vi kan, siger Tony Bispeskov til TV2/Nord. DSB råder de rejsende til at tjekke DSB's hjemmeside ofte for information. Senere vil rejseplanen.dk også være opdateret. Rejsetidsgarantien gælder, så hvis toget er mere end 30 minutter forsinket, så har man ret til økonomisk kompensation eller en tilsvarende billet. - Det her er selvfølgelig en ekstraregning, men det er først og fremmest dyrt for vores kunder, siger Tony Bispeskov til TV2/Nord.